《夜饮简同席》
明代·陈谟

华月流中天，美人集公馆。战尘良已清，凉飔且宾雁。

对此念君良，萍蓬各乡县。赏胜如前期，会心岂在远。

旷怀谅所同，乐酒皆维宴。驾言望广寒，所思邈遥汉。

玉兔捣玄霜，为谁驻颜面。萧萧青桂枝，吹香助芳荐。

殊乖建安才，虚辱高贤眷。微词苦难工，所适非所玩。

作者简介：（1305—1400）元明间江西泰和人，字一德。幼能诗文，尤精经学，旁及良史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。